Jandarmii au intervenit sâmbătă dimineața în zonă Gării din Cluj-Napoca pentru aplanarea unui scandal în care au fost implicați suporteri ai echipelor de fotbal Universitatea și CFR.
Potrivit unui comunicat al IJJ Cluj, sâmbătă, în jurul orei 7:45, jandarmii au intervenit, în zona Gării Cluj-Napoca, pentru aplanarea conflictului iscat între suporteri ai echipelor de fotbal Universitatea Cluj și CFR Cluj.
Cinci persoane implicate au fost legitimate de jandarmi în vederea sancționării. Au fost aplicate patru sancțiuni în valoare totală de 4.000 de lei conform Legii nr. 61/1991, precum și sancțiunea complementară de interzicere a accesului la meciurile de fotbal pe o perioadă de un an.
De asemenea, asupra uneia dintre persoane au fost găsite obiecte interzise (pumnal, spray cu piper).
În cauză a fost întocmit un proces-verbal de sesizare a infracțiunii, transmite IJJ Cluj.